Metrobeampte-video: Motoris nou ook aangekla‘n Skermskoot uit die video. Maroela Media het vroeër berig Diederick Stopforth het verlede week ŉ video op sosiale media gedeel van ŉ EMPD-beampte wat hom op die R24 in Edenvale voorgekeer het. Stopforth beweer die beampte het aggressief teenoor hom en sy vriendin opgetree en onregmatig sy bestuurslisensie afgeneem. In die video wat Stopforth met sy selfoon geneem het, kan daar gehoor word hoe hy die beampte vir sy naam en rang vra, voordat die beampte skynbaar die selfoon uit Stopforth se hand klap. Stopforth beweer die beampte het ook sy vriendin se selfoon uit haar hand gegryp en dit stukkend gegooi. Haar vingers is in die proses gesny. Stopforth het later ŉ klag van aanranding teen die beampte aanhangig gemaak en die EMPD se integriteit-en-standaarde-eenheid het ook ŉ ondersoek na die voorval van stapel gestuur. Stopforth het egter Maandag aan Maroela Media bevestig daar is ŉ aanklag van crimen injuria teen hom aanhangig gemaak en hy word ook daarvan beskuldig dat hy inligting van ŉ metrobeampte weerhou het. “Dit is natuurlik absolute nonsens. Ek het my bestuurslisensie aan hom oorhandig, wat hy toevallig nou nog het aangesien hy dit sonder my toestemming gevat het. Hy het ook my motor se registrasienommer afgeskryf, so watter inligting het ek weerhou?” het Stopforth gesê. “As ek dan nou inligting weerhou het, hoekom het hy my nie op die plek in hegtenis geneem nie? Hoekom het hy weggery toe die beamptes van die SAPD daar aankom? Hy is die een wat nie vir my ŉ amptelike bewys wou toon van sy aanstelling as EMPD-beampte nie.” Stopforth het gesê hy is gevra om Woensdag saam met sy regsverteenwoordiger by die polisiestasie aan te meld. Lt.kol. Wilfred Kgasago, woordvoerder van die EMPD, het gesê hy is bewus daarvan dat daar aanklagte teen Stopforth aanhangig gemaak is, maar hy kon nie bevestig watter aanklagte nie. Hy het beklemtoon die aanklagte is deur die betrokke metrobeampte aanhangig gemaak en nie deur die EMPD nie. Kgasago het gesê die EMPD is steeds besig met sy ondersoek na die voorval. Op ŉ vraag of die metrobeampte geskors is hangende die ondersoek, het hy gesê die EMPD skors nie net beamptes as ŉ lid van die publiek ŉ klagte indien nie. “Na gelang van die erns van die voorval mag ons dalk besluit om ŉ beampte te skors hangende ŉ ondersoek, maar in hierdie geval is niemand geskors nie.” Hy kon ook nie bewerings dat daar nog twee aanklagte teen dieselfde metrobeampte hangend is bevestig nie. “Ek weet nie van nog aanklagte teen die beampte nie. Die integriteit-en-standaarde-eenheid sal daarvan weet indien dit die geval is.” Lees alle vorige berigte oor die voorval op Maroela Media.